b'\n_START_ARTICLE_\nTraveling Wilburys\n_START_SECTION_\n1988\xe2\x80\x9390\n_START_PARAGRAPH_\nGeorge Harrison je ime "Traveling Wilburys" prvi\xc4\x8d omenil februarja 1988, v radijskem intervjuju z Bobom Coburnom za radijsko postajo Rockline. Na vpra\xc5\xa1anje kaj bo po\xc4\x8del po izdaji svojega albuma Cloud Nine, je Harrison odgovoril: "Rad bi posnel album skupaj s svojimi prijatelji, mogo\xc4\x8de s Traveling Wilburys. Gre za novo skupino, v kateri sem, imenujemo se "The Traveling Wilburys". Rad bi posnel album z njimi, kasneje pa lahko zopet snemamo svoje albume. Beseda "Wilbury" je slengovski izraz, ki jo je prvi\xc4\x8d uporabil Harrison med snemanjem albuma Cloud Nine z Jeffom Lynnom. Beseda namiguje na napake pri snemanju, na kar je Harrison Lynnu dejal, "We\'ll bury \'em in the mix". Kasneje so besedo uporabljali za kakr\xc5\xa1nokoli napako na nastopu, beseda pa je bila zopet uporabljena ob ustanovitvi skupine. Harrison je za ime predlagal "The Trembling Wilburys", Lynne pa je predlagal "The Traveling Wilburys", kar je kasneje postalo ime skupine. Video posnetek izbiranja imena skupine je posnel britanski fotograf NJ Latham, uredil pa ga je Harrison._NEWLINE_Zametki skupine so se za\xc4\x8deli s skupnim obrokom Harrisona, Lynneja in Royja Orbisona, kasneje pa so se vsi zbrali v doma\xc4\x8dem studiu Boby Dylana v Malibuju, da bi posneli b-stran Harrisonovega singla "This Is Love". Vklju\xc4\x8ditev Toma Pettyja je pri\xc5\xa1la naknadno. Harrison je namre\xc4\x8d pri Pettyju pustil kitaro, ko je \xc5\xa1el ponjo, pa je na snemanje povabil \xc5\xa1e Pettyja. Zalo\xc5\xbeba se je potem odlo\xc4\x8dila, da je skladba, ki je bila posneta, "Handle with Care", predobra, da bi iz\xc5\xa1la kot b-stran singla. \xc4\x8clani so u\xc5\xbeivali v snemanju skupaj, zato so se odlo\xc4\x8dili posneti cel album, Traveling Wilburys Vol. 1. Skladbe so pisali vsi \xc4\x8dlani, album je bil posnet v desetih dneh maja 1988, iz\xc5\xa1el pa je 18. oktobra. Album je bil posnet v hi\xc5\xa1i in na vrtu \xc4\x8dlana skupine Eurythmics, Davida A. Stewarta. Za \xc5\xa1alo so \xc4\x8dlani skupine uporabljali psevdonime in se pretvarjali, da so polbratje - sinovi izmi\xc5\xa1ljenega Charlesa Truscotta Wilburyja, Sr. Album je bil kriti\xc4\x8dno in komercialno uspe\xc5\xa1en, v ZDA pa je postal 3x platinast. Bil je tudi nominiran za \xc5\xa1tevilne nagrade, osvojil pa je grammyja za najbolj\xc5\xa1o rock izvedbo skupine ali dueta. Opombe na ovitku albuma je pod psevdonimom napisal Michael Palin. Na drugem albumu je opombe tudi pod psevdonimom napisal Eric Idle._NEWLINE_Roy Orbison je umrl 6. decembra 1988, za posledicami miokardnega infarkta. V spomin Orbisonu, prikazuje videospot skladbe "End of the Line" Orbisonovo kitaro na stolu medtem, ko ostali \xc4\x8dlani skupine igrajo. Kljub Orbisonovi smrti, je preostali del skupine posnel drugi in zadnji studijski album, ki je bil namenoma poimenovan Traveling Wilburys Vol. 3. Iz\xc5\xa1el je 30. oktobra 1990 in bil manj uspe\xc5\xa1en kot predhodnik. Knji\xc5\xbeica box seta iz 2007 kot avtorja naslova albuma navaja Harrisona, ki naj "ne bi mogel iz svoje ko\xc5\xbee". Harrison je o\xc4\x8ditno \xc5\xbeelel z naslovom nakazati na bootleg, ki naj bi bil "Volume 2".\n_START_SECTION_\nPo razpadu skupine\n_START_PARAGRAPH_\nPo japonski turneji leta 1991, je Harrison spregovoril o turneji skupine:_NEWLINE_To bi bilo nekaj kar bi si \xc5\xbeelel izkusiti. Vedno sem razmi\xc5\xa1ljal o tem kak\xc5\xa1na bi lahko bila ta turneja. Bi vsak \xc4\x8dlan izvedel solo del in na koncu Wilburys del, ali bi vse izvedli v Wilburys stilu? Zanimiva misel. Lahko bi imeli izvrstno spremljevalno zasedbo in bi mi \xc5\xa1tirje igrali akusti\xc4\x8dno. Vsi bi lahko peli "Blowin\' in the Wind" in Bob bi lahko pel "Something". Lahko pa bi peli svoje individualne pesmi in jih izvedli v Wilburys stilu, kot da bi jih na tak na\xc4\x8din posneli. Kakorkoli bi bilo, bi zadevo lahko izpeljali._NEWLINE_Wilburys turneje nikoli ni bilo. Tom Petty je o turneji dejal:_NEWLINE_Mislim, da bi zadevo lahko izpeljali, \xc4\x8de bi hoteli. Ne vem, \xc4\x8de smo kdaj o tem resno razmi\xc5\xa1ljali. V\xc4\x8dasih smo se veliko pogovarjali okrog tega, vendar mislim, da nih\xc4\x8de tega ni vzel resno._NEWLINE_Lynne je ob\xc4\x8dasno \xc5\xa1e naprej sodeloval s Harrisonom, bil je tudi producent dveh "novih" singlov skupine The Beatles, "Free as a Bird" (1995) in "Real Love" (1996), ki sta iz\xc5\xa1la na albumih Anthology 1 in Anthology 2. Po Harrisonovi smrti leta 2001, sta Lynne in Dhani Harrison koproducirala in izdala Harrisonov posmrtni album Brainwashed (2002). Lynne je leta 2006 produciral tudi Pettyjev album Highway Companion._NEWLINE_Konec 90. let in za\xc4\x8detek 21. stoletja sta albuma skupine postala \xc4\x8dedalje manj dosegljiva. Harrison, kot primarni lastnik pravic, pred svojo smrtjo ni ponovno izdal albumov. Junija 2007 sta albuma iz\xc5\xa1la kot The Traveling Wilburys Collection, box set, ki je vseboval oba albuma na zgo\xc5\xa1\xc4\x8denkah in DVD z dokumentarnim filmom in videospoti. Set je iz\xc5\xa1el v treh izdajah: Standardna izdaja je vsebovala zgo\xc5\xa1\xc4\x8denki in DVD v dvojni digipak izdaji skupaj s knji\xc5\xbeico, Deluxe izdaja je vsebovala zgo\xc5\xa1\xc4\x8denki in DVD z obse\xc5\xbenej\xc5\xa1o knji\xc5\xbenico, umetni\xc5\xa1kimi razglednicami in fotografijami ter Deluxe izdaja na vinilu, ki ni vsebovala DVD-ja, je pa vsebovala 12" vinilno plo\xc5\xa1\xc4\x8do z redkimi verzijami skladb. Album je osvojil 1. mesto britanske in avstralske lestvice albumov. Na ameri\xc5\xa1ki lestvici Billboard 200 je album dosegel 9. mesto. V prvih treh tednih je bilo prodanih 500,000 izvodov albuma, album pa je sedem tednov ostal med top 5 na britanski lestvici.'